ai4bharat/Pralekha huggingface dataset:
தகவல் மற்றும் ஒலிபரப்பு அமைச்சகம்
மீன்வளத்துறையில் லட்சத்தீவின் தற்சார்பை உறுதி செய்வதுதான் மத்திய அரசின் முன்னுரிமை: டாக்டர் எல் முருகன்
லட்சத்தீவுக்கு மத்திய தகவல் மற்றும் ஒலிபரப்புத்துறை, மீன்வளம், கால்நடை பராமரிப்பு மற்றும் பால்வளத்துறை இணையமைச்சர் டாக்டர் எல். முருகன் 3 நாள் அரசு முறைப் பயணம் மேற்கொண்டுள்ளார். அவருக்கு அகாட்டி என்ற இடத்தில் உள்ளூர் நிர்வாகம் சார்பில் வரவேற்பு அளிக்கப்பட்டது. அங்கு பாதுகாப்பு பணியில் ஈடுபட்டுள்ள மத்திய ரிசர்வ் பட்டாலியன் படையினர், மத்திய அமைச்சருக்கு அணிவகுப்பு மரியாதை அளித்தனர். அதன்பின், அலங்கார மீன் வளர்ப்பு மையத்தை மத்திய அமைச்சர் பார்வையிட்டார். அங்கு அதன் செயல்பாடுகள் குறித்து விஞ்ஞானிகள் விளக்கம் அளித்தனர். அதன்பின் லட்சத்தீவில் மீன்வளத்துறையில் பயிற்சி அளிக்கப்பட்ட சுயஉதவிக் குழு பெண்களிடம் அவர் கலந்துரையாடினார். அப்போது, ‘‘லட்சத்தீவில் உள்ள பெண்கள் மற்றும் மீனவர்களை மேம்படுத்துவதுதான் மத்திய அரசின் நோக்கம் என மத்திய அமைச்சர் தெரிவித்தார். பிரதமரின் மத்ஸ்ய சம்பதா திட்டத்தின் கீழ் பயன்களை பெற்று, கடற்பாசி உற்பத்தியில் உள்ள அதிக சாத்தியங்களில் கவனம் செலுத்தி, தொழில்முனைவோர்களாக உருவாகும்படி அவர் வலியுறுத்தினார்.
அதன்பின் இந்த தீவில் உள்ள மீனவர்களுடன், அவர் கலந்துரையாடினார். மீன்வளத்துறையில் லட்சத்தீவின் தற்சார்பை உறுதி செய்வதுதான் பிரதமர் திரு நரேந்திரமோடியின் தொலை நோக்கு என மத்திய அமைச்சர் கூறினார். பிரதமரின் மத்ஸ்ய சம்பதா திட்டத்தின் கீழ் மீன்களை பதப்படுத்துவதற்கான கட்டமைப்பு, மதிப்பு கூட்டல் நடவடிக்கையை உருவாக்க முடியும் எனவும் அவர் கூறினார். மீன்பிடி தடை காலத்தில் கஷ்டங்களை சந்திக்கும் மீனவர்களுக்கு மழைக்கால நலத் திட்டங்களை மீண்டும் தொடங்க மீன்வளத் துறையினருக்கு மத்திய அமைச்சர் அறிவுறுத்தினார். தேர்வு செய்யப்பட்ட பயனாளிகளுக்கு, பிரதமரின் மத்ஸ்ய சம்பதா திட்டத்தின் கீழ் பல உதவிகளை மத்திய அமைச்சர் வழங்கினார்.
மீன் பண்ணைகளை பார்வையிட்டபின், கவராத்தி தீவுக்கு மத்திய அமைச்சர் சென்றார். அங்கு அவரை மூத்த அதிகாரிகள் வரவேற்றனர். லட்சத்தீவு யூனியன் பிரதேசத்தில் பல வளர்ச்சி திட்டங்களின் முன்னேற்றத்தை மத்திய அமைச்சருக்கு அதிகாரிகள் விளக்கினர். உள்ளூர் மீனவர்களுடனும் டாக்டர் முருகன் கலந்துரையாடினார்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பிரதமரின் கதி சக்தி - தேசிய செயல்திட்டம்
நாடாளுமன்றத்தின் மக்களவையில் கேள்வி ஒன்றுக்கு இன்று எழுத்துப்பூர்வமாக பதிலளித்த மத்திய சாலை போக்குவரத்து மற்றும் நெடுஞ்சாலைகள் அமைச்சர் திரு நிதின் கட்கரி கீழ்காணும் தகவல்களை அளித்தார்.
பல்வேறு பொருளாதார மண்டலங்களுக்கு பல்முனை இணைப்பு உள்கட்டமைப்பை வழங்குவதற்கான பிரதமரின் கதி சக்தி மாபெரும் செயல்திட்டத்தை உருவாக்குவதற்கான முன்மொழிவுக்கு அக்டோபர் 2021-ல் பொருளாதார விவகாரங்களுக்கான அமைச்சரவைக் குழு ஒப்புதல் அளித்தது.
பொருளாதார மண்டலங்கள் மற்றும் அவற்றை ஆதரிக்க தேவையான உள்கட்டமைப்பு இணைப்புகளை உருவாக்கும் நோக்கத்துடன் அனைத்து பல்முனை இணைப்பு திட்டங்களையும் முழுமையாக ஒருங்கிணைத்து, மக்கள், பொருட்கள் மற்றும் சேவைகளின் தடையற்ற இயக்கத்திற்கான இடைவெளிகளை அகற்றுவதை இத்திட்டம் நோக்கமாக கொண்டுள்ளது.
முழுமையான திட்டமிடல் மற்றும் வளர்ச்சியை நாடு முழுவதும் இத்திட்டம் கொண்டுவரும். நாட்டின் உற்பத்தி இதன் மூலம் அதிகரிப்பதோடு, உற்பத்தி மற்றும் சேவைத் துறைகளில் முதலீட்டை ஈர்க்கவும் இது துணைபுரியும். தொழிலாளர்களின் திறன்களை மேம்படுத்தி, வேலைவாய்ப்புகளையும் இது உருவாக்கும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1777241
நிதி அமைச்சகம்
அரசின் தங்க பத்திர திட்டம் 2020-21
இந்திய ரிசர்வ் வங்கியுடன் மேற்கொள்ளப்பட்ட ஆலோசனைகளின் அடிப்படையில், தங்க பத்திரங்களை வெளியிடுவது என்று மத்திய அரசு தீர்மானித்திருக்கிறது. இந்த தங்க பத்திரங்கள் 2020 அக்டோபர் முதல் 2021ம் ஆண்டு மார்ச் வரை கீழ் குறிப்பிட்ட காலஅட்டவணைப்படி ஆறு பகுதிகளாக வெளியிடப்பட்ட உள்ளன.
வரிசை எண்
பகுதி
சந்தா தேதி
வெளியிடப்படும் தேதி
1. 2020-21தொடர் 7, 2020 அக்டோபர் 12-16 , 2020அக்டோபர் 20
2. 2020-21தொடர் 8, 2020 நவம்பர் 09-13 , 2020 நவம்பர் 18
3. 2020-21தொடர் 9, 2020 டிசம்பர் 28 , 2020-2021 ஜனவரி 01, 2021
ஜனவரி 05
4. 2020-21தொடர் 10, 2021 ஜனவரி 11-15 , 2021 ஜனவரி 19
5. 2020-21தொடர் 11, 2021 பிப்ரவரி 01-05 , 2021 பிப்ரவரி 09
6. 2020-21தொடர் 12, 2021 மார்ச் 01-05 , 2021 மார்ச் 09
பட்டியலிடப்பட்ட வணிக வங்கிகள் , ஸ்டாக் ஹோல்டிங் கார்ப்பரேஷன் ஆஃப் இந்தியா லிமிடெட், நியமிக்கப்பட்ட அஞ்சலகங்கள், அங்கீகாரம் பெற்ற ஸ்டாக் எக்ஸ்சேஞ்ச்களான தேசிய ஸ்டாக் எக்சேஞ்ச் ஆஃப் இந்தியா லிமிடெட் மற்றும் பாம்பே ஸ்டாக் எக்ஸ்சேஞ்ச் லிமிடெட் ஆகியவற்றின் மூலம் பத்திரங்கள் விற்பனை செய்யப்படும்.
மேலும் விவரங்களுக்கு இந்த ஆங்கில செய்தியை பார்க்கவும்;
https://pib.gov.in/PressReleasePage.aspx?PRID=1663222
---
(Visitor Counter : 93
கூட்டுறவு அமைச்சகம்
அரசு இ-சந்தை தளத்தில் கூட்டுறவு சங்கங்கள்: வெளிப்படைத்தன்மை, பயன்பாடு மற்றும் குறைந்த செலவிலான கொள்முதல் முறையை நோக்கிய நடவடிக்கை
தொலைநோக்கு பார்வை கொண்ட பிரதமர் திரு நரேந்திர மோடி தலைமையிலான மத்திய அமைச்சரவை அரசு இ-சந்தை தளத்தில் கூட்டுறவு சங்கங்களை ‘வாங்குவோராக’ பதிவு செய்ய ஒப்புதல் வழங்கியுள்ளது. இதன் மூலம் ஒரே தளத்தில் 45 லட்சத்திற்கும் அதிகமான வியாபாரிகளை எளிதாக அடைவதற்கும், வெளிப்படைத்தன்மை, பயன்பாடு மற்றும் குறைந்த செலவிலான கொள்முதல் முறையை அடைவதற்கும், கூட்டுறவு சங்கங்களுக்கு உதவும்.
மத்திய கூட்டுறவுத்துறை அமைச்சர் திரு அமித்ஷா தலைமையின் கீழ் கூட்டுறவு அமைச்சகம் பல்வேறு மாநில கூட்டுறவு சங்கங்கள், மாநில கூட்டுறவு சட்டங்களின் கீழ் பதிவு செய்யப்பட்டுள்ள கூட்டுறவு சங்கங்கள் ஆகியவற்றை அவற்றின் உறுப்பினர்கள் பயனடைவதற்காக அரசு இ-சந்தை தளத்தில் இணைக்க, ஊக்கப்படுத்தியுள்ளது. இந்த தளத்தில் இணைவதன் மூலம் கூட்டுறவு சங்கங்கள் மேலும், மேலும் பயனடையும் என்று எதிர்பார்க்கப்படுகிறது.
மேலும் விவரங்களுக்கு இந்த ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1830333
நிதி அமைச்சகம்
ஜி 20 –யில் இந்திய அரசின் வழிகாட்டியாக  பொருளாதார விவகாரத் துறையின் முன்னாள் செயலர் சக்திகந்தா தாஸ் நியமனம்
ஜி 20 –யின் வளர்ச்சி பாதைக்காக, டிசம்பர் 31, 2018 வரை பொருளாதார விவகாரங்கள் துறையின் முன்னாள் செயலர் திரு. சக்திகந்தா தாஸ் ஜி 20 –யின் இந்திய அரசின் வழிகாட்டியாக  நியமனம் செய்யப்பட்டுள்ளார்.
ஜி 20 –யில், நிதி பாதை மற்றும் வளர்ச்சிப் பாதை என இரு பாதைகள் உள்ளன. நிதிப் பாதையை பொருளாதார விவகாரங்கள் குழு செயலர் ஜி 20 –யின் இந்தியாவின் துணைவராக செயல்படுவார். வளர்ச்சி பாதையின் இந்திய அரசின் வழிகாட்டி இந்த செயல்பாடுகளுக்கு ஒருங்கிணைப்பாளராக செயல்படுவார். இந்திய அரசின் வழிகாட்டிக்குத் தேவையான அனைத்து உதவிகளையும் பொருளாதார விவகாரங்கள் துறை வழங்கும்.
புவி அறிவியல் அமைச்சகம்
அண்டார்டிகாவிற்கான 41-வது அறிவியல் பயணத்தை இந்தியா தொடங்கியுள்ளது
அண்டார்டிகாவிற்கான 41-வது அறிவியல் பயணத்தை இந்தியா வெற்றிகரமாக தொடங்கியுள்ளது, 23 விஞ்ஞானிகள் மற்றும் துணைப் பணியாளர்கள் அடங்கிய முதல் குழு இந்திய அண்டார்டிக் நிலையமான மைத்ரியை கடந்த வாரம் அடைந்தது. மேலும் நான்கு குழுக்கள் 2022 ஜனவரி நடுப்பகுதியில் அண்டார்டிகாவில் தரையிறங்கும்.
41-வது பயணத்தில் இரண்டு முக்கிய திட்டங்கள் உள்ளன. பாரதி நிலையத்தில் உள்ள அமெரி பனி அடுக்குகளின் புவியியல் ஆய்வுகளை உள்ளடக்கியது முதல் திட்டம் ஆகும். இந்தியாவிற்கும் அண்டார்டிகாவிற்கும் இடையிலான தொடர்பை ஆராய இது உதவும்.
அறிவியல் ஆய்வுகள் மற்றும் மைத்ரிக்கு அருகில் 500 மீட்டர் பனிக்கட்டியை துளையிடுவதற்கான ஆயத்த வேலைகளை உள்ளடக்கியது இரண்டாவது திட்டமாகும். பிரிட்டிஷ் அண்டார்டிக் ஆய்வமைப்பு மற்றும் நார்வே போலார் இன்ஸ்டிட்யூட் ஆகியவற்றுடன் இணைந்து பனிக்கட்டி துளையிடும் பணி மேற்கொள்ளப்படும்.
1981-ம் ஆண்டு தொடங்கப்பட்ட இந்திய அண்டார்டிக் திட்டம், 40 அறிவியல் பயணங்களை நிறைவு செய்துள்ளது. மேலும், தக்ஷின் கங்கோத்ரி , மைத்ரி  மற்றும் பாரதி  என பெயரிடப்பட்ட மூன்று நிரந்தர ஆராய்ச்சி தளங்களை அண்டார்டிகாவில் உருவாக்கியுள்ளது.
2022-ம் ஆண்டு மார்ச் மாத இறுதியில்/ஏப்ரல் தொடக்கத்தில் குழுவினர் கேப் டவுனுக்கு திரும்புவார்கள் என்று எதிர்பார்க்கப்படுகிறது. 41-வது பயணத்தை துருவ மற்றும் கடல் ஆராய்ச்சிக்கான தேசிய மையத்தின் விஞ்ஞானி டாக்டர் ஷைலேந்திர சைனி , இந்திய வானிலை துறை நிபுணர் திரு ஹுய்டிரோம் நாகேஸ்வர் சிங்  மற்றும் இந்திய புவிகாந்தவியல் நிறுவன விஞ்ஞானி திரு அனூப் கலையில் சோமன்  வழிநடத்துகின்றனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1771934
சுகாதாரம் மற்றும் குடும்ப நலத்துறை அமைச்சகம்
கேரளா உள்பட 6 மாநிலங்களில் கொவிட் பாதிப்பு அதிகரிப்பு : மத்தியக் குழு விரைந்தது
கேரளா, அருணாச்சலப் பிரதேசம், திரிபுரா, ஒடிசா, சத்தீஸ்கர் மற்றும் மணிப்பூரில் கொரோனா பாதிப்பு அதிகரித்துள்ளதால், அங்கு கட்டுப்பாட்டு நடவடிக்கைகள் குறித்து ஆலோசனை வழங்க நிபுணர் குழுக்களை மத்திய அரசு அனுப்பியுள்ளது.
கொரோனாவுக்கு எதிரான போராட்டத்தை, முழு அரசு மற்றும் சமுதாய அணுகுமுறையுடன் மத்திய அரசு வழிநடத்தி வருகிறது. கொவிட் மேலாண்மை நடவடிக்கையில், மாநிலங்கள் மற்றும் யூனியன் பிரதேச அரசுகளின் முயற்சிகளை வலுப்படுத்த, நிபுணர் குழுக்களை மத்திய அரசு அவ்வப்போது அனுப்பி வருகிறது. இந்த குழுவினர் மாநில அரசுகளுடன் கலந்தாலோசித்து, அவர்கள் சந்திக்கும் பிரச்சினைகளை புரிந்து கொண்டு, கட்டுப்பாட்டு நடவடிக்கைகளை வலுப்படுத்த ஆலோசனை வழங்குவர்.
அதன்படி பன்நோக்கு ஒழுங்கு குழுக்களை, கொரோனா பாதிப்பு அதிகரித்துள்ள கேரளா, அருணாச்சலப் பிரதேசம், திரிபுரா, ஒடிசா, சத்தீஸ்கர் மற்றும் மணிப்பூர் ஆகிய மாநிலங்களுக்கு மத்திய அரசு இன்று அனுப்பியுள்ளது. அவசரகால மருத்துவ நிவாரணப் பிரிவு துணை தலைமை இயக்குனர் டாக்டர் எல் ஸ்வஸ்திசரன் தலைமையிலான குழுவினர் மணிப்பூருக்கும், அகில இந்திய பொது சுகாதார மையத்தின் பேராசிரியர் டாக்டர் சஞ்ஜே சாதுகன் தலைமையிலான குழுவினர் அருணாச்சலப் பிரதேசத்துக்கும், டாக்டர் ஆர்.என். சின்ஹா தலைமையிலான குழுவினர் திரிபுராவுக்கும், பொது சுகாதார நிபுணர் டாக்டர் ருச்சி ஜெயின் தலைமையிலான குழுவினர் கேரளாவுக்கும், பொது சுகாதார நிபுணர் டாக்டர் ஏ. டான் தலைமையிலான குழுவினர் ஒடிசாவுக்கும், ராய்ப்பூர் எய்ம்ஸ் உதவி பேராசிரியர் டாக்டர் திபாகர் சாகு தலைமையிலான குழுவினர் சத்தீஸ்கருக்கும் செல்கின்றனர். கொவிட் கட்டுப்பாடு, மேலாண்மை மற்றும் நடவடிக்கைகளுக்கு இந்த குழுவினர் உதவுவர்.
இந்த இரண்டு உறுப்பினர் குழுவில், மருத்துவர் ஒருவரும், பொது சுகாதார நிபுணர் ஒருவரும் இடம் பெறுவர். இந்த குழுவினர் உடனடியாக அந்தந்த மாநிலங்களுக்கு சென்று, கொவிட் மேலாண்மை நடவடிக்கைகள் அமல்படுத்தப்படுவதை கண்காணிப்பர்.
கொவிட் பரிசோதனை, தொடர்புகள் கண்காணிப்பு, கட்டுப்பாட்டு நடவடிக்கைகள், கொவிட் தடுப்புநடவடிக்கைகள், மருத்துவமனைகளில் படுக்கை வசதி, மருத்துவ ஆக்ஸிஜன் வசதி மற்றும் இதர வசதிகளை கண்காணிப்பர். கொவிட் தடுப்பூசி நடவடிக்கைகளையும் இவர்கள் கண்காணிப்பர். இந்த குழுவினர் அந்தந்த மாநிலங்களில் நிலைமையை கண்காணித்து, தீர்வு நடவடிக்கைகளுக்கு தேவையான ஆலோசனைகளை வழங்குவர். இந்த அறிக்கையின் நகல் மத்திய சுகாதாரத்துறை அமைச்சகத்திடமும் வழங்கப்படும்.
குடியரசுத் தலைவர் செயலகம்
முன்னாள் குடியரசுத்தலைவர் திரு வி வி கிரி பிறந்தநாளில் குடியரசுத் தலைவர் மலரஞ்சலி
முன்னாள் குடியரசுத்தலைவர் திரு வி வி கிரி பிறந்த நாளான இன்று, குடியரசுத்தலைவர் மாளிகையில் உள்ள அன்னாரின் திருவுருவப் படத்திற்கு குடியரசுத்தலைவர் திரு ராம்நாத் கோவிந்த் மலர் தூவி மரியாதை செலுத்தினார். குடியரசுத்தலைவர் மாளிகையின் அலுவலர்களும் திரு வி வி கிரியின் திருவுருவப் படத்திற்கு மலர் தூவி மரியாதை செலுத்தினர்.
------
(Visitor Counter : 201
பெட்ரோலியம் மற்றம் இயற்கை எரிவாயு அமைச்சகம்
இந்திய உணவுக் கழகத்திடம் இருக்கும் உபரியான அரிசியை, ஆல்கஹால் அடிப்படையிலான கிருமிநாசினி தயாரிக்கவும், பெட்ரோலில் கலப்பதற்குமான எத்தனால் தயாரிப்புக்கும் பயன்படுத்த அனுமதி
உயிரி எரிபொருளுக்கான தேசியக்கொள்கை 2018இன் பத்தி 5.3இன்படி, ஒரு வேளாண்மை ஆண்டில், எதிர்பார்ப்பைவிட கூடுதலாக உணவு தானியம் கிடைக்கும் என்று வேளாண்மை மற்றும் விவசாயிகள் நலன் துறை மதிப்பீடு செய்யுமானால், கூடுதலாக கிடைக்கும் உணவு தானியங்களை, தேசிய உயிரி எரிபொருள் ஒத்துழைப்புக் குழுவின்  அனுமதியுடன், எத்தனாலாக மாற்ற அனுமதிக்கலாம் என கூறப்பட்டுள்ளது.
தேசிய உயிரி எரிபொருள் ஒத்துழைப்புக் குழுவின் கூட்டம், பெட்ரோலியம் மற்றும் இயற்கை எரிவாயு துறை அமைச்சர் திரு. தர்மேந்திர பிரதான் தலைமையில் இன்று நடைபெற்றது. இந்திய உணவுக்கழகத்திடம் உள்ள உபரி அரிசியை, ஆல்கஹால் அடிப்படையிலான கிருமிநாசினியைத் தயாரிக்கவும், பெட்ரோலில் கலப்பதற்கு எத்தனாலாக மாற்றுவதற்கும் அனுமதி அளிக்கலாம் என்று இந்தக் கூட்டத்தில் ஒப்புதல் அளிக்கப்பட்டது.
(
சிறப்பு சேவைகள் மற்றும் கட்டுரைகள்
அரசு முறைப் பயணமாக மத்திய இணையமைச்சர் டாக்டர் எல். முருகன் இலங்கைப் பயணம்
மத்திய தகவல் ஒலிபரப்பு, மீன்வளம், கால்நடைப் பராமரிப்பு மற்றும் பால்வளத்துறை இணையமைச்சர் டாக்டர் எல். முருகன் இலங்கையில் உள்ள யாழ்ப்பாணம்  கலாச்சார மையத்தை திறந்து வைக்க உள்ளார்.
அரசுமுறைப் பயணமாக நாளை  இலங்கை செல்லும் மத்திய இணையமைச்சர், பிப்ரவரி 12-ம் தேதி வரை பல்வேறு நிகழ்ச்சிகளில் கலந்து கொள்ள உள்ளார்.
இந்திய அரசின் நிதி உதவி மூலம் கட்டப்படும் ஜாஃப்னா கலாச்சார மையத்திற்கு பிரதமர் நரேந்திர மோடி கடந்த 2015 மார்ச்சில் அடிக்கல் நாட்டினார். இந்த மையம் இந்தியா இலங்கை இடையேயான மேம்பட்ட நல்லுறவிற்கான சிறந்த எடுத்துக்காட்டாக விளங்கும். மேலும் வடக்கு மாகாண மக்களின் கலாச்சார உட்கட்டமைப்பிற்கான நல்லிணக்கத்தை வெளிப்படுத்தும் விதமாக அமைய உள்ளது. இந்த மையம் அருங்காட்சியகம், 600 பேர் வரை அமரக்கூடிய நவீன திரையரங்கு வசதியுடன் கூடிய அரங்கம் 11 தளங்களுடன் அமைய உள்ளது.
தொடர்ந்து இந்தியாவின் பங்களிப்புடன் மக்கள் நலன் தொடர்பாக இலங்கையில் தொடங்கப்பட்டுள்ள பல்வேறு நிகழ்வுகளில் மத்திய அமைச்சர் டாக்டர் எல்.முருகன் கலந்து கொள்ள உள்ளார் மேலும் பல்வேறு தலைவர்கள் மற்றும் பிரதிநிதிகளுடன் கலந்துரையாடவுள்ளார்.
ஜவுளித்துறை அமைச்சகம்
லத்தின் அமெரிக்காவில் மேட் இன் இந்தியா- இந்திய கைவினைப் பொருட்களுக்கான வர்த்தகக் கண்காட்சி
குவாத்தமாலாவில்  உள்ள இந்திய மிஷன் உடன் இணைந்து கைவினைப் பொருட்களுக்கான ஏற்றுமதி மேம்பாட்டுக் குழு, செப்டம்பர் 22 முதல் 24 வரை குவாத்தமாலாவில் இந்திய கைவினைப் பொருட்களின் தயாரிப்பாளர்கள் மற்றும் ஏற்றுமதியாளர்களின் கலை, கைவினைப் பொருட்கள் மற்றும் இதர தயாரிப்புகள் பற்றிய மேட் இன் இந்தியா-வர்த்தகக் கண்காட்சியை நடத்துகிறது. வீட்டு அலங்காரப் பொருட்கள், தரை விரிப்புகள், மர பொருட்கள், விளக்குகள், நவநாகரிக அணிகலன்கள், நறுமணம் மற்றும் ஆரோக்கிய பொருட்களை இந்தியா முழுவதும் உள்ள 10 தேசிய கைவினைக் கலைஞர்களும் ஏற்றுமதியாளர்களும் கண்காட்சியில் காட்சிப்படுத்துகிறார்கள்.
குவாத்தமாலாவின் துணை அதிபர் திரு குலெர்மோ காஸ்டில்லோ மற்றும் அந்நாட்டிற்கான இந்திய தூதர் டாக்டர் மனோஜ் குமார் மொஹாபாத்ரா இந்தக் கண்காட்சியைத் திறந்து வைத்தார்கள் என்று கைவினைப் பொருட்களுக்கான ஏற்றுமதி மேம்பாட்டுக் குழுவின் நிர்வாக இயக்குநர் திரு ராகேஷ் குமார் தெரிவித்தார். இந்தக் கண்காட்சியின் மூலம் ஏற்றுமதியாளர்கள் மற்றும் பொருட்களை வாங்குபவர்களுக்கு சிறந்த வர்த்தக வாய்ப்பு கிடைக்கும் என்றும், மக்களிடையேயான உறவு மேம்படும் என்றும் இந்தக் குழுவின் தலைவர் திரு ராஜ்குமார் மல்ஹோத்ரா கூறினார்.
உலகமே வியக்கும் இந்தியாவின் பன்முகத்தன்மையை எடுத்துரைக்கும் வாய்ப்பாக இந்தக் கண்காட்சி அமைந்துள்ளதாக டாக்டர் மனோஜ் குமார் மொஹாபாத்ரா கூறினார். இந்தியாவின் அபரிமிதமான திறன்கள், போட்டித் திறன் மற்றும் இதர நாடுகளுடன் தரமான இணக்கத்தைக் கடைப்பிடிக்கும் தன்மையை உலகிற்கு எடுத்துரைக்க இது ஒரு வாய்ப்பாகவும் அமையும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1861884
கலாசாரத்துறை அமைச்சகம்
மஹுலி குழுமக் கோயில்களின் விரிவான மேம்பாடு குறித்த அறிக்கையை கலாச்சார அமைச்சகத்திடம் தேசிய நினைவுச்சின்னங்கள் ஆணையம் சமர்ப்பிக்கவுள்ளது
மஹுலி குழுமக் கோயில்களின் விரிவான மேம்பாடு குறித்த அறிக்கையை கலாச்சார அமைச்சகத்திடம் தேசிய நினைவுச்சின்னங்கள் ஆணையம் சமர்ப்பிக்கவுள்ளது. புகழ்பெற்ற இந்தக்கோயில்களின் குழு - தக்ஷின் காசி என்று அழைக்கப்படுகிறது. இது 11 மற்றும் 12-ம் நூற்றாண்டைச் சேர்ந்த ஹேமட்பந்தி கட்டிடக்கலை பாணியில் சதாராவுக்கு அருகில் கட்டப்பட்டுள்ளதாகும்.
தேசிய நினைவுச்சின்ன ஆணையத்தின் தலைவர் திரு தருண் விஜய், மராட்டிய மகாராணிகளான ராணி தாராபாய் போஸ்லே மற்றும் ராணி யேஷோ பாய் போஸ்லே ஆகியோரின் சமாதிகளை மஹுலியில்  பார்வையிடச் சென்றார். அவருடன் மூத்த அதிகாரிகள் மற்றும் வரலாற்று ஆய்வாளர்களும் வந்திருந்தனர்.
இந்தியாவின் சுதந்திரத்திற்கு மகாராணி தாராபாயின் பங்களிப்புடன் முகலாயர்களை முறியடிக்க அவர் மேற்கொண்ட துணிச்சலான நடவடிக்கைகளும் மகத்தானது என்றும், வரும் தலைமுறையினரை ஊக்குவிக்கும் வகையில் அவரது நினைவு பாதுகாக்கப்பட வேண்டும் என்றும் அவர் கூறினார்.
மாநில அரசும், மத்திய அரசும் இணைந்து மிகப்பெரிய அளவில் நடவடிக்கை எடுத்தால் இதைச் செய்ய முடியும் என்றும் அவர் கூறினார். இது தொடர்பாக மகாராஷ்டிர முதல்வர் மற்றும் துணை முதல்வரின் கவனத்தை ஈர்க்க முயற்சிப்பேன் என்றார் தருண் விஜய்.
ராம்டெக் கோயில் குழு, அம்பாலா கேட், சிந்தூரி பவ்லி, மன்சார் புத்த ஸ்தூபி ஆகியவற்றையும் அவர் பார்வையிட்டார். மத்திய கலாச்சாரத்துறை அமைச்சர் திரு கிஷன் ரெட்டியிடம் விரிவான அறிக்கையை சமர்ப்பிப்ப உள்ளதாகவும், கிருஷ்ணா நதிக்கரையில் உள்ள ராம்டெக் மற்றும் மஹுலி கோயில்களை மத்திய பாதுகாக்கப்பட்ட நினைவுச் சின்னங்கள் பட்டியலில் சேர்த்து மகாராணி தாராபாய் மற்றும் யேசுபாய் சமாதிகள் தகுந்த முறையில் வளர்ச்சியடைய உதவவும் பரிந்துரை செய்வதாகவும் அவர் கூறினார்.
PIB Headquarters
மகளிர் சுயஉதவிக்குழு நிதியுதவி இந்தியன் ஓவர்சீஸ் வங்கிக்கு நபார்டு வங்கி விருது
தமிழ்நாட்டில் சுயஉதவிக் குழு – வங்கி இணைப்புத் திட்டத்தின் கீழ், இந்தியன் ஒவர்சீஸ் வங்கி தொடர்ந்து மிகச் சிறப்பாக பணியாற்றி வருகிறது. குறிப்பாக கிராமப்புற பெண்களுக்கு முக்கியத்துவம் அளித்து, மகளிர் சுயஉதவிக்குழு இணைப்பு மூலம் அவர்களை வங்கி சேவைக்குக் கொண்டு வந்துள்ளது. இதற்கு அங்கீகாரம் அளிக்கும் விதமாக, தமிழ்நாட்டில் 2018-19ஆம் ஆண்டில், தமிழ்நாட்டில், சுயஉதவிக்குழு - வங்கி இணைப்புத் திட்டத்தின் கீழ், பொதுத்துறை வங்கிகளில் மிகச் சிறப்பாக பணியாற்றிய வங்கிக்கான இரண்டாம் பரிசை, நபார்டு வங்கி, இந்தியன் ஓவர்சீஸ் வங்கிக்கு வழங்கியுள்ளது.
நபார்டு வங்கியின் 38-வது ஆண்டு தொடக்கவிழாவை முன்னிட்டு சென்னையில் 13.07.2019 அன்று நடைபெற்ற விழாவில், தமிழக மீன்வளத்துறை, பணியாளர் மற்றும் நிர்வாக சீர்திருத்தத் துறை அமைச்சர் திரு டி ஜெயகுமார் இந்த விருதை வழங்க, இந்தியன் ஓவர்சீஸ் வங்கியின் செயல் இயக்குநர் திரு அஜய் குமார் ஸ்ரீவஸ்தவா பெற்றுக் கொண்டார்.
தமிழக மீன்வளத்துறை, பணியாளர் மற்றும் நிர்வாக சீர்திருத்தத் துறை அமைச்சர் திரு டி.ஜெயகுமார், விருது மற்றும் பாராட்டுச் சான்றிதழை வழங்க, இந்தியன் ஓவர்சீஸ் வங்கியின் செயல் இயக்குநர் திரு அஜய் குமார் ஸ்ரீவஸ்தவா பெற்றுக் கொண்டார். நபார்டு வங்கியின் சென்னை வட்டார தலைமைப் பொது மேலாளர் திருமதி பத்மா ரகுநாதன், இந்தியன் ஓவர்சீஸ் வங்கியின் பொது மேலாளர் உமா மகேஸ்வரி ஆகியோர் உடனுள்ளனர்.
-----
(Visitor Counter : 110
பிரதமர் அலுவலகம்
ஆகஸ்ட் 11: சிஐஐ வருடாந்திர கூட்டத்தில் பிரதமர் உரையாற்ற உள்ளார்
பிரதமர் திரு.நரேந்திர மோடி, ஆகஸ்ட் 11-ந் தேதியன்று மாலை 4.30 மணிக்கு, காணொலி வாயிலாக இந்திய தொழில்கள் கூட்டமைப்பின்  வருடாந்திர கூட்டத்தில் உரையாற்ற உள்ளார். “இந்தியா@75: தற்சார்பு இந்தியாவுக்காக அரசும், தொழில்களும் இணைந்து பாடுபடுவது” என்பதுதான் இந்தக் கூட்டத்தின் மையப் பொருளாகும்.
2021 சிஐஐ வருடாந்திர கூட்டம் பற்றி
ஆகஸ்ட் 11 மற்றும் 12 தேதிகளில் சிஐஐ அமைப்பின் வருடாந்திர கூட்டம் நடைபெறுகிறது. சிங்கப்பூர் நாட்டின் துணைப் பிரதமரும், அந்நாட்டு பொருளாதார கொள்கைகளின் ஒருங்கிணைப்பு அமைச்சருமான திரு.ஹெங் சுவீ கீட், இந்தக் கூட்டத்தில் சிறப்பு சர்வதேச விருந்தினராக உரையாற்ற உள்ளார். பல்வேறு அமைச்சர்கள், உயரதிகாரிகள், கல்வியாளர்கள், இந்திய தொழில்துறையின் பிரதிநிதிகள் இந்தக் கூட்டத்தில் கலந்து கொள்ள உள்ளனர்.
பிரதமர் அலுவலகம்
டாக்டர். சிந்துதாய் சப்கல் மறைவு: பிரதமர் இரங்கல்
பிரபல சமூக சேவகர் டாக்டர். சிந்துதாய் சப்கல் மறைவுக்குப் பிரதமர் திரு. நரேந்திர மோடி இரங்கல் தெரிவித்துள்ளார். குழந்தைகள் மற்றும் ஒடுக்கப்பட்ட சமூகங்களுக்காக அவர் ஆற்றிய பணிகளைப் பிரதமர் நினைவு கூர்ந்தார். டாக்டர் சிந்துதாய் சப்கலுக்கு 2021-ல் பத்மஸ்ரீ விருது வழங்கப்பட்டது.
“டாக்டர் சிந்துதாய் சப்கல் அவர்கள் சமுதாயத்திற்கு செய்த உன்னத சேவைக்காக நினைவுகூரப்படுவார். அவரது முயற்சியால், பல குழந்தைகள் சிறந்த வாழ்க்கையை வாழ்கின்றனர். ஒடுக்கப்பட்ட சமூகத்தினருக்காகவும் அவர் பல பணிகளைச் செய்துள்ளார். அவர் மறைவு வேதனை அளிக்கிறது. அவரது குடும்பத்தினருக்கும் அவரைப் பின்பற்றுவோருக்கு இரங்கல்கள். ஓம் சாந்தி.”, என்று பிரதமர் தமது டுவிட்டரில் குறிப்பிட்டுள்ளார்.
(
நிதி அமைச்சகம்
தேசிய ஓய்வூதிய அமைப்பில்  சேருவதற்கான அதிகபட்ச வயது வரம்பு என் பி எஸ் தனியார் துறை திட்டத்தில் 60 –லிருந்து 65 ஆண்டுகளாக உயர்த்தப்படுகிறது.
நாட்டின் ஓய்வூதியத் திட்டப் பலன்களை அதிகரிக்கும் வகையில் கடந்த சில ஆண்டுகளாக ஓய்வூதிய நிதி வரன்முறை மற்றும் மேம்பாட்டு ஆணையம்  தற்போது என் பி எஸ் தனியார் துறை திட்டத்தில்  சேருவதற்கான அதிகபட்ச வயது வரம்பை 60 ஆண்டுகளிலிருந்து 65 ஆண்டுகளா உயர்த்தியுள்ளது.
இதனை அடுத்து தற்போது இந்தியாவில் வசிக்கும் அல்லது வசிக்காத 60 க்கும் 65 க்கும் இடைப்பட்ட வயதிலான குடிமக்களும் என் பி எஸ் திட்டத்தில் சேர்ந்து 70 வயது வரை தொடர்ந்து இருக்கலாம் சேர்க்கைக்கான வயது உச்சவரம்பு உயர்த்தப்பட்டதால் சந்தாதாரர்கள் தங்கள் வாழ்க்கையின் பிற்காலப் பகுதியிலும் என் பி எஸ் –ல் சேர்ந்து பயன்பெறலாம்.
என்.பி.எஸ் திட்டம் வாடிக்கையாளர்களுக்கு தங்களது முதிர்ந்த வயது காலத்தில் வருமானம் உத்திரவாதம் அளிக்கும் வகையில் சேமிப்பதற்கு வலுவான மேடை அமைத்து தருகிறது. சிறப்பான சுகாதார வசதிகள், உயர்ந்து வரும் உடல் தகுதி காரணமாக தனியார் துறையில் வாய்ப்புகள் அதிகரித்து வருவதாலும், சுய வேலை வாய்ப்புத் திறன் உயர்ந்திருப்பதாலும் 50 முதல் 60 வயதுக்கு அப்பாற்பட்டவர்கள் செயல் திறன் மிக்க துடிப்பான வாழ்க்கையை மேற்கொண்டு வருவதால் இந்த வயது வரம்பு நீட்டிப்பு அவசியமாகிறது.
60 ஆண்டுகளுக்கு மேல் வயது உள்ள என் பி எஸ் –ல் சேருபவர்கள் அந்த வயதுக்கு முன்னதாக சேருபவர்களைப் போல ஓய்வூதிய நிதி மற்றும் முதலீட்டு விருப்பத் தேர்வுகளை செய்து கொள்ளலாம்.
இத்தகையோர் என் பி எஸ் –ல் சேர்ந்த பிறகு 3 ஆண்டுகள் முடிவு அடைந்தவுடன் இயல்பான திட்ட வெளியேற்ற வாய்ப்புகளை பெறுவார்கள் இத்தகைய நேர்வில் வாடிக்கையாளர்கள் குறைந்தது மொத்த நிதியில் 40 சதவீதத்தையாவது ஆண்டுவருமான திட்டத்தில் முதலீடு செய்ய வேண்டும் எஞ்சிய தொகையை ஒரே தவணையில் பெற்று கொள்ளலாம்.
இத்தகையோர் 3 ஆண்டுகளுக்கு முன்னதாக என் பி எஸ் –லிருந்து விலக விரும்பினால் அவர்கள் மொத்த நிதியிலிருந்து குறைந்த பட்சம் 80 சதவீதத்தை ஆண்டு வருமான திட்டத்தில் முதலீடு செய்ய வேண்டும். எஞ்சிய தொகையை ஒரே தவணையில் பெற்று கொள்ளலாம்.
சந்தாதாரர் என் பி எஸ் –ல் இருக்கும் போது மரணமடைந்தால் மொத்தத் தொகையும் அவரது வேட்பாளருக்கு வழங்கப்படும்.
சேரும் வயது உயர்த்தப்பட்டிருப்பதை அடுத்து சந்தாதாரர்கள் ஓய்வுபெரும் தருணத்தில் மொத்தத் தொகையை பெற விரும்பினால் என்பிஎஸ் கணக்கு தொடங்கி அதில் ஒட்டு மொத்தத் தொகையை செலுத்தி சிறந்த வருமானம் கிடைப்பதையும் சில ஆண்டுகள் கழித்து முறையான வருவாய் கிடைப்பதையும் உறுதி செய்ய முடியும். அதிக வயது உள்ளோருக்கு கிடைக்கும் ஆண்டு தொகைகள் 60 –க்கும் அதற்கு குறைவாகவும் வயதுள்ளோர் பெரும் ஆண்டு தொகைகளை விட கூடுதலாக இருக்கும்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 188.65 கோடியைக் கடந்தது
இந்தியாவில் தற்போது சிகிச்சை பெறுவோரின் எண்ணிக்கை 17,801 ஆக குறைந்துள்ளது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 188.65 கோடிக்கும் அதிகமான  டோஸ்கள் செலுத்தப்பட்டுள்ளன. 2,32,59,791 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 2.78 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி நேற்று, அதாவது 10 ஏப்ரல் 2022 அன்று தொடங்கியது.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.04% ஆக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.74 சதவீதமாக உள்ளது. கடந்த 24 மணி நேரத்தில் 2,2496 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,25,30,622.
இந்தியாவில் கடந்த 24 மணி நேரத்தில் 3,377 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,73,635 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 83.69 கோடி . வாராந்திரத் தொற்று 0.63 சதவீதமாக உள்ளது. தினசரித் தொற்று விகிதம் 0.71 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1821136
பாதுகாப்பு அமைச்சகம்
20-ஆவது இந்தியா-பிரான்ஸ் கடற்படை பயிற்சி வருணா-2022
இந்தியா – பிரான்ஸ் கடற்படைகளுக்கு இடையிலான 20-ஆவது இருதரப்பு கடற்படை பயிற்சியான – ‘வருணா’, அரபிக்கடல் பகுதியில் 30 மார்ச் முதல் – 03 ஏப்ரல் 2022 வரை நடத்தப்படுகிறது.
இருநாட்டு கடற்படைகளுக்கு இடையே இருதரப்பு கடற்படை பயிற்சிகள் 1993 தொடங்கி நடத்தப்பட்டு வருகிறது. இந்த பயிற்சிக்கு ‘வருணா’ என 2001 ஆம் ஆண்டு பெயரிடப்பட்டு, இந்தியா – பிரான்ஸ் பாதுகாப்புப் படைகளுக்கு இடையிலான இருதரப்பு உறவின் ஒரு பகுதியாக நடத்தப்பட்டு வருகிறது.
இருநாட்டு கடற்படைகளின் கப்பல்கள், நீர்மூழ்கிக் கப்பல்கள், கடலோர ரோந்து விமானம், போர் விமானம் மற்றும் ஹெலிகாப்டர்கள் உள்ளிட்ட பல்வேறு பிரிவுகள் இந்த பயிற்சியில் பங்கேற்றுள்ளன.
இந்த கூட்டுப் பயிற்சி இருநாடுகளின் சிறந்த உத்திகளை பரஸ்பரம் மற்றவர் அறிந்து கொள்ள ஒருவாய்ப்பாக அமைந்துள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும். https://pib.gov.in/PressReleasePage.aspx?PRID=1811820